 TAASISI ya Kuzuia na Kupambana na Rushwa (TAKUKURU), imemtaka mkazi wa Kinondoni jijini Dar es Salaam, Magreth Gonzaga aliyetorokea nje ya nchi, kujisalimisha haraka ili kujibu tuhuma za kujihusisha na utakatishaji fedha haramu, la sivyo, mali zake zitataifishwa.Hayo yamebainishwa na Mkurugenzi Mkuu wa Takukuru, Kamishna wa Polisi, Diwani Athumani alipozungumza na waandishi wa habari jijini Dar es Salaam jana.Athumani amesema Gonzaga anatuhumiwa kwa kutakatisha fedha haramu na kujipatia mali kupitia Kampuni ya Superior Financing Solutions Limited (SfS), ambayo pia ilikuwa inafanya biashara pasipo kulipa kodi ya serikali.Kwa mujibu wake, wakati uchunguzi ukiendelea, mtuhumiwa alitoroka nchini na hivyo kuhesabiwa kisheria kama mtuhumiwa aliyetoroka.Kutokana na hilo, Takukuru ina wajibu wa kutangaza kutafutwa kwake kabla ya kutaifisha mali alizojipatia kwa njia ya rushwa.